علی عباس حسینی

علی عباس حسینی بھارت سے تعلق رکھنے اردو زبان کے نامور ترقی پسند افسانہ نگار،نقاد، معلم، مترجم اور ڈراما نویس  تھے۔ وہ 3 فروری 1897ء کو موضع پارہ، ضلع غازی پور ، اتر پردیش میں پیدا ہوئے۔ مشن ہائی اسکول الہ آبادسے میٹرک اور انٹر میڈیٹ کیا۔کیننگ کالج لکھنؤ سے بی اے مکمل کرنے کے بعد جامعہ الہٰ آباد سے تاریخ میں ایم اے کیا۔گورمنٹ  جوبلی کالج  لکھنؤ میں درس وتدریس سے وابستہ رہے۔یہیں سے ۱۹۵۴ میں پرنسپل کے عہدے سےسبکدوش ہوئے۔27 ستمبر 1969ء کو ان کا انتقال ہوا۔علی عباس حسینی کو بچپن سے ہی قصے کہانیوں میں دلچسپی تھی۔ دس گیارہ برس کی عمر میں الف لیلہ  کے قصے ،فردوسی کا شاہ نامہ، طلسم ہوش ربا اور اردو میں لکھے جانے والے دوسرے افسانوی ادب  کا مطالعہ کر چکےتھے۔  1917ء میں پہلا افسانہ غنچۂ ناشگفتہ کے نام سے لکھا۔ اور ۱۹۲۰ میں ’سر سید احمد پاشا‘کے قلمی نام سے پہلا رومانوی ناول’قاف کی پری‘ لکھا۔’شاید کہ بہار آئی‘ ان کا دوسرا اور آخری نال ہے۔ رفیق تنہائی،باسی پھول،کانٹوں میں پھول،میلہ گھومنی،ندیا کنارے،آئی سی ایس اور دوسرے افسانے،یہ کچھ ہنسی نہیں ہے،الجھے دھاگے،ایک حمام میں، سیلاب کی راتیں کے نام سے افسانوں کے مجموعے شائع ہوئے۔ ایک ایکٹ کے ڈرامے ان کے ڈراموں کا مجموعہ ہے۔ علی عباس حسینی کی ایک پہچان فکشن کے نقاد کے طور پر بھی قائم ہوئی۔ انہوں نے پہلی بار ناول کی تنقید و تاریخ پر ایک ایسی مفصل کتاب لکھی جو آج تک فکشن تنقید میں حوالے کی حیثیت رکھتی ہے۔ عروس ادب کے نام سے ان کے تنقیدی مضامین کا مجموعہ شائع ہوا۔

حوالہ جات 

1897ء کی پیدائشیں
1969ء کی وفیات
اتر پردیش میں پیدا ہونے والی شخصیات
بیسویں صدی کے بھارتی افسانہ نگار
بھارتی مرد افسانہ نگار
اردو ادبی ناقد
بھارتی ڈراما نگار اور ڈراما نویس